地名: 錦山 (全羅道, 郡)
年: 1617.0

○宗室龜川君
              睟、錦山君
              誠胤、錦溪君
              仁壽、琅城君
              聖胤、春溪都正
              黿、宣成都正
              愼胤、懷恩副守
              德仁、錦平令
              義壽、綾城正
              明胤、金陵正
              得壽、富林守
              昌胤、昌林副守
              世智、德原令
              渾、懷義令
              哲男、崇林令
              芳胤、錦林令
              愷胤、宜山副令
              仁胤、甄城副令
              賢胤、星山令
              義胤等十九人上疏曰:臣等俱以宗戚之臣, 其於朝著間事, 有同聾瞽, 百不知一, 而間或粗聞一二, 而其害之不至於宗社危亡, 則非臣等所敢言也。 至於是非得失, 大有關於宗社危亡, 則臣等皆是國在與在, 國亡與亡之人也, 安得坐見宗社之危亡, 而若越人視秦人之肥瘠乎? 禮曹判書李爾瞻奸回邪毒, 偏愎狡詐, 廣植私黨, 屛黜忠良, 擅弄國柄, 威權日盛。 附己者雖頑鈍無恥, 言行悖理者, 必引而進之; 異己者雖經明行修, 爲世所重者, 必斥而退之。 勢焰薰天, 道路以目, 忠良結舌而縮頸, 邪侫攘臂而雲集。 大小朝臣, 雖或有不附其勢者, 終始不謁於其門, 則鮮能保全, 故夜則仰屋長嘆, 而晝則婢膝於其門。 至於同惡之人, 或有一二事, 少乖於其心, 則百計陰中, 必斥然後乃已。 爾瞻之威, 日盛於下; 殿下之勢, 日孤於上, 危亡之禍, 迫在朝夕。 縱有忠臣、義士, 欲陳如此情狀, 而言發於口, 大禍立至。 故至於父子兄弟, 同在一房之中, 言及爾瞻, 則掩口揮手, 以滅族相戒。 嗚呼! 國勢至此, 豈非大可憂者? 草野臣尹善道, 慷慨抗章, 敢言人所不敢言之事。 雖宋之胡銓, 何以加此? 政院先發, 三司繼起, 四學、泮宮, 同聲相應, 一則曰黨逆, 一則曰陷賢。 所謂逆者, 逆於殿下耶? 逆於爾瞻耶? 其所謂賢者, 果誰耶? 若以攻渠之言, 指以爲逆, 則無君之心, 至此著矣。 嗚呼! 擅弄威福, 人臣之極惡大罪, 此名一加於其身, 則爲爾瞻者, 所當席藁飮水, 以俟鈇鉞之不暇。 而偃然在家, 益肆其毒, 招集三司, 指揮館學, 小無忌憚, 自贊其身, 至比於裵度、韓琦。 嗚呼! 爾瞻則已矣, 三司者, 殿下之耳目, 館學者, 公論之所在。 同惡相濟, 稱譽爾瞻, 無所不至, 未知今日之三司, 殿下之三司乎? 爾瞻之三司乎? 國柄之已歸爾瞻, 據此可知。 昔王莽之倒持大阿也, 張禹、孔光、杜歆
              、谷永之徒, 相與贊成, 上書頌莽者, 多至五六十萬。 奸臣專國, 威權下歸, 諂侫成風, 古今一揆, 不可以贊譽之多, 盡謂之公論, 章章明矣。 奈何三司、館學, 反斥直言之人, 稱譽奸邪之爾瞻, 至於此極耶? 若此不已, 則日後之禍, 恐難測也。 伏願殿下垂察焉。 夫人君聽言之道, 言可用則用之, 言不可用則置之。 言者所論, 若以不合於時議, 而便斥之, 深治之, 則奸邪之當國, 所進之言, 必皆諂諛之辭, 而忠直之論, 無從而至矣。 古語曰: "大奸似忠, 大詐似信。" 殿下之眷倚爾瞻而不疑者, 無乃聰明有所蔽耶? 今之救者, 謂之討逆之臣, 討逆, 天下之大義, 古今之常經。 殿下之朝, 誰無討逆之臣, 孰非討逆之人乎? 設使有人於此, 朝有可紀之功, 夕犯難宥之罪, 則謂之有功而不治其罪乎? 爾瞻之奸邪如此, 威權如此, 擅弄國柄如此, 國勢之危急如此, 人心之憤鬱如此, 而無害於宗社者, 臣未之聞也。 嗚呼! 爾瞻構成虛語, 斥逐異己, 以科擧美爵, 收合人心, 趨勢嗜利之輩, 布滿要津, 識者之寒心, 庸有極乎? 噫! 征利之極, 必至於不奪不厭; 患失之甚, 必及於弑父與君, 聖人先事之戒, 嚴且切矣。 殿下以善道之事, 收議於大臣者, 欲知物議之如何。 而領相奇自獻怵於兇焰, 稱病不議, 右議政韓孝純亦畏其勢, 氣乏語澁, 略陳"言路"數字。 而三司之攻擊, 不遺餘力, 忘君護黨, 一何至此也? 今者善道之疏, 一陳於冕旒之下, 爾瞻擅弄之罪, 聖鑑必已洞燭。 而猶不能乾斷屛黜, 則他日之憂, 恐有甚於今日也。 宋臣司馬光有言曰: "人主之於臣下, 患在不知其奸。 苟或知之而復赦之, 則不如不知之爲愈也。 何以言之, 彼或爲奸, 而上不之知, 則猶有所畏, 旣知而不能討, 彼知其不足畏也, 則放縱而無所顧矣。 是故, 知善而不能用, 知惡而不能去, 此, 人主之深戒也。" 臣等以爲光之此言, 正爲今日發也。 臣等與爾瞻, 本無讎怨, 且無爭權傾軋之事。 彼雖得志, 於臣等有何害焉? 彼雖失勢, 於臣等有何利焉? 而但臣等俱以同休戚之臣, 坐視宗社之危亡, 而不救, 則宗子、維城之義安在哉? 臣等固知朝進此疏, 而夕被三司之請罪, 有甚於善道。 而忠憤所激, 言不知裁。 伏願殿下亟出黜權奸, 以安宗社, 次治三司黨惡之罪。【錦山君
              誠胤之辭也。】答曰: "疏辭具悉。 但朝廷大體, 非宗戚諸卿干預之事, 而乃於調攝之日, 瀆擾至此, 聽何人之指嗾, 而爲此疏乎? 天日在上, 其直指以對。" 

○丁巳正月初七日癸酉幼學李光啓上疏曰:近來護逆之徒, 陰嗾奸人, 遞上兇章。 昨聞龜川君
              睟等上疏, 力斥李爾瞻。 臣未見原疏, 雖未知主意, 究其指歸, 則要不出善道、李泂之奸套, 其脅君犯上, 護逆黨惡之謀, 則有甚於善道等之疏。 噫! 諸宗之爲此擧, 豈無其由? 大奸人潛伏指嗾, 或因姻黨, 或因族類, 或因豢養, 或因誘脅, 假托言路之說, 營救護逆之輩, 覬遂兇圖, 殲盡善類, 然後乃肆罔測之謀。 臣請歷陳諸兇之情狀焉。 龜川君卽豐山君之子也。 其父陰懷當璧之計, 獲罪於先朝。 渠之父子, 常有不自安之志, 幸災覘隙, 蓋有日矣。 遂與逆珒最親, 陰主兇謀, 締結靑林令、渠三寸豐川都正等, 媚悅阿諛, 無所不至。 至以珒之娼妾彦玉, 畜接渠家, 日夜會飮, 潛圖不軌。 且欲爲珒行讒於上國, 乃以所私美婢其每介, 許給譯官李澈, 以悅其意。 故渠名三出逆奴之招, 其時大臣, 容庇得保。 至於悌男之死, 睟與錦山君
              誠胤共在廷請之列, 相視涕下, 滿庭觀者, 咸以爲怪。 又於去十二月三十日, 過歲問安, 睟與誠胤謂他宗室曰: "文武二品, 皆問安於慈殿, 吾等盍往問安?" 其宗室不勝怪訝, 答曰: "王子亦不爲, 君何創開乎?" 睟等語塞。 且惟幾之妾卽睟之切族, 自善道呈疏, 其妾長在睟家, 善道之疏, 亦出於睟之參謀誠胤。 連姻戚里, 締結朝紳, 以其妹當封爵之小主, 給韓浚謙爲妾。 又與茂績同居, 合爲一身, 珒、㼁之死, 常不滿意, 稠廣之中, 倡言有‘無母無君之國, 吾何以生?’ 至有‘李稷、鄭沆不可不誅’之言。 且於癸丑, 乃以友英爲非逆, 與人爭法詰。 渠之心迹, 不難知也。 又與朴弘道接屋, 朝夕相對, 唱和兇言, 至與誠胤等數人, 同往書堂, 托以遊樂, 經宿密議。 書堂非宗室可往之所, 朝士非宗室可交之人, 蔑法恣行, 情迹綢繆。 誠胤又與弘老之腹心李覮, 爲死生友, 晝聚夜散, 結交於主兵之官, 所圖者何事耶? 渠若無所恃於大奸人而承其指嗾, 則恣行胸臆, 一至於此乎? 錦溪君
              
                仁壽
              亦以逆珒徒黨, 幸免刑戮, 癸丑討逆, 指揮其子純馨, 攻擊討逆之多士, 必欲扶護逆㼁。 及其元翼之論罪, 令純馨又參澤雷之疏, 至於被削於泮宮。 懷憤蓄怨, 必欲圖復諸賊之讎而後已, 豈不痛哉? 云云。【未及謄書而原疏入矣。】
                
                  史臣曰: "宣祖入承, 有如堯禪舜承, 豈有豐山陰懷當璧之計哉? 娼婢
                  其每介果是龜川之婢, 其夫亦
                  乃譯官, 故做出行讒上國之說, 其計巧矣。 其曰: ‘相視流涕’, ‘相議問安於慈殿’ 者, 求以彰其惡, 適足以彰其善而已。"